ÅRETS LOKALLAG I TROMS BONDELAG

**Generelt om Balsfjord Bondelag 2012:**

Aktiviteten i laget var i 2012 som tidligere år, relativt stor og fordelt gjennom hele året. Balsfjord Bondelag har blant annet 2-to faste representanter i komiteen for Landbruksmessa i Balsfjord. Selv om denne messa blir arrangert annet hvert år medfører det betydelig arbeid også i mellomårene. Neste messe går av stabelen i 2013. En god del av lagets øvrige medlemmer er engasjert i praktisk arbeid i forbindelse med arrangementet.

Balsfjord Bondelag er aktiv med i prosjektet «Rekruttering i Balsfjord» hvor laget er representert i styringsgruppa. Dette prosjektet er i regi av Balsfjord kommune.

I begynnelsen av september ble det arrangert «Landbruksuka i Balsfjord» i regi av Landbruk Nord. I den forbindelse lyste Balsfjord Bondelag i mai ut en «Tunpris» til fineste, ryddigste og mest velstelte gårdstun tilhørende gård i drift i kommunen. Her kom det inn mange forslag. Vinneren ble Kjell Erik Sørum, Markenes (ved E 6). Prisen ble utdelt under Landbruksuka. I tillegg gjennomførte Balsfjord Bondelag Landbruksspillet på Storsteinnes skole. Hit var alle skolene i Balsfjord + Øvergård Montessoriskole invitert.

Balsfjord Bondelag har et godt samarbeid med Malangen og Selnes Bondelag og har ved flere anledninger gjort felles innspill ovenfor Balsfjord kommune.

**Lagets medlemmer:**

Balsfjord Bondelag har ca 90 medlemmer. Medlemsmassen har vært stabil de siste årene. Leder og nestleder har ansvaret for medlemsoppfølging og verving. I forhold til lagets medlemmer ble det allerede i januar gjennomført studiering med fokus på landbruksoppgjøret. Innspillene fra studieringen ble lagt fram og tatt opp på medlemsmøte før de ble oversendt til Troms Bondelag.

I forkant av arrangementet Åpen Gård ble det gjennomført HMS i landbruket for styrets medlemmer.

**Synlighet i lokalmiljøet:**

Balsfjord Bondelag gjenomførte i 2012 en rekke tiltak for å fremme landbruksnæringa både ovenfor politikere, vanlige folk og ungdom og lister opp følgende:

* Balsfjord Bondelag fikk i april taletid og anledning til å komme med appell angående det kommende jordbruksoppgjøret i kommunestyret. Dette resulterte i en enstemmig uttalelse fra Balsfjord kommunestyre med støtte til landbrukets krav.
* Balsfjord Bondelag gjennomførte eggaksjon med utdeling av eggpakninger og informasjon til kommunestyrets medlemmer samt stand ved Coop Prix Storsteinnes.
* Brødaksjonen ble gjennomført i Balsfjord sammen med Malangen Bondelag.
* Åpen Gård 26. august med over 300 besøkende og god pressedekning. Dette var et stort og omfattende arrangement hvor vi samarbeidet med Tennes & omegn IL i forbindelse med gjennomføringen. Ordføreren i Balsfjord åpnet arrangementet. Lederen av fylkeslaget var også tilstede. Selv om regnet auset ned ble det et godt arrangement og gode tilbakemeldinger i etterkant.
* Landbruksspillet på Storsteinnes skole i begynnelse av september.

**Media/pressedekning:**

Lederen har ansvaret for «pressekontakten» og har opparbeidet en god kontaktflate. Dette har gjort at våre arrangementer har fått pressedekning både i forkant og etterkant av arrangementene. De fleste oppslagene gjennom 2012 er oversendt til fylkeskontoret etter hvert som de har stått på trykk.